660 एकड़ का निर्जन द्वीप 12 करोड़ रु. में बिकेगा, 33 साल पहले अंतिम निवासी ने भी इसे छोड़ दिया था
एडिनबरा.स्कॉटलैंड का एक निर्जन द्वीप 1.4 मिलियन पाउंड (करीब 12 करोड़ रुपए) में बिकने के लिए तैयार है। आईलैंड का क्षेत्रफल 660 एकड़ है। इसमें एक चार बेडरूम का फार्महाउस और एक फेरी है। इतने पैसे में आपको लंदन में एक घर मिल सकता है।
इस द्वीप का नाम इंचमारनोक है। कभी यहां की आबादी महज 41 थी। लेकिन यहां का अंतिम रहवासी भी 33 साल पहले (1986) में चला गया। 1999 के बाद से यहां के फार्महाउस और द्वीप पर एक दंपती का मालिकाना हक है। वे इसे हॉलिडे होम के तौर पर इस्तेमाल करते हैं। अब यह दंपती पूरे द्वीप को बेचना चाहता है।
द्वीप का अपना एक इतिहास
द्वीप को युद्ध का प्रशिक्षण देने के लिए भी इस्तेमाल किया जाता था। यहां की जमीन पर बमों के गड्ढे अब भी देखे जा सकते हैं। कभी यहां रहने वाले एक किसान को ताम्रयुगीन महिला के अवशेष भी मिले थे। इसमें वह काले पत्थर का नेकलेस पहने हुए थी। इस महिला की पहचान इंचमारनोक की रानी के तौर पर हुई थी।
द्वीप बिकवाने की जिम्मेदारी एजेंट को दी
द्वीप के मालिक दंपती ने इसे बिकवाने के लिए एक एस्टेट एजेंट स्ट्रट एंड पार्कर को जिम्मेदारी दी है। इसकी सेल्स एजेंट डियाने फ्लेमिंग के मुताबिक- द्वीप पर अच्छी खेती हो सकती है। समुद्र तट पास ही है। कहीं भी आने-जाने के लिए आपके पास फेरी भी रहेगी। आप यहां पर बेहतर खेल का मैदान तैयार कर सकते हैं और फिशिंग बिजनेस भी डेवलप कर सकते हैं। हमें उम्मीद है कि इसके लिए स्कॉटलैंड ही नहीं विदेशों के खरीदार भी इच्छुक होंगे।
Download Dainik Bhaskar App to read Latest Hindi News Today
Source: bhaskar international story